Papersnake/gushiwen huggingface dataset:
欣欣篇
孙介（宋代）

欣欣雪斋叟，年少本孤寒。
愁怀厄羁寓，兀坐起长叹。
慷慨念前世，圣门真右观。
邹人息邪说，吏部回狂澜。
钝金须砥砺，曲木待绳弹。
幸哉得三男，父子聊自欢。
烂舌不令闭，濡毫无使乾。
高天揭悬象，绝嶂飞流湍。
取舍狥三益，行藏推四端。
莺友新择木，鵷雏初放官。
言辞凛冰雪，节操森琅玕。
神祢傥终佑，骞翥亦何难。
九日海曙楼观练士戏柬同游诸子
唐时升（明代）

最陈楼下瞰屯营，九日辕门赤羽明。
绮席遥翻弓剑影，清谈杂入鼓鼙声。
昨看虎帐心犹壮，曾学龙韬已世平。
却笑壮夫投笔意，时清宁作一书生。
左掖梨花
丘为（唐代）

冷艳金歇雪，余香乍入衣。
春风且莫定，吹向玉阶飞。
坚所生母李氏安人挽词五首 其三
张纲（宋代）

旧约余偕老，分违汝忽先。有怀中馈阙，无憾母仪全。

望断送归路，衷缠垂尽年。何当卜同穴，相与伴愁烟。
送苗推官
释遵式（宋代）

官满载琴书，乘春入上都。
烟波离远岸，桃李发中途。
俸薄尊常浅，诗清道太孤。
登朝无恨晚，未有白髭须。
次韵李安州纪
周紫芝（宋代）

衣冠数人物，伯仲高人间。我于鸿雁行，畴昔奉往还。

挂名华萼集，遂尔不复刊。暮齿慨晼晚，得州近荆蛮。

恨公识面迟，又复容追攀。高风薄云汉，秀句横笔端。

乃知同气中，文采真斑斑。谁将郧城水，换取蓬莱山。

要公抚凋氓，天意岂等闲。玉阶有馀地，行归鸣佩环。

上最不待久，唾手未苦难。念我老已熟，无鬓堪成班。

江头忽三月，坐见春物残。相逢喜倾盖，往事论险艰。

一饮未彻席，扁舟渡惊湍。情钟惜易别，易别成永叹。

可怜堂下水，故作声潺湲。风流倏云散，人生岂长欢。

愿公寄尺书，细行勿轻删。仍烦巧匠手，著意镌坚顽。
古苑杏花
张籍（唐代）

废苑杏花在，行人愁到时。
独开新堑底，半露旧烧枝。
晚色连荒辙，低阴覆折碑。
茫茫古陵下，春尽又谁知。
夏雨应祷
释文珦（宋代）

当夏而闵雨，百神靡不宗。
精诚既上达，所愿神辄从。
触石忽生云，初亦无多浓。
东风借其力，斯须满诸峰。
稍久弥六虚，油油复溶溶。
炎歊化清凉，密布难知重。
雷电发灵响，潭湫起飞龙。
甘霔冈不周，非止千里封。
槁苗浡然兴，边畴遂芃芃。
焚香拜天赐，欢声遍群农。
当书大有年，赋食皆足供。
公私有余羡，露积如崇墉。
誓言为酒醴，报祀於秋冬。
降福宜孔皆，万国称时雍。
新唐书·何易于传
宋祁等 撰（宋代）

何易于为益昌令。盐铁官榷取茶利，茶下，所在毋敢隐。易于视茶书曰：“益昌人不征茶且不可活，矧厚赋毒之乎？”命吏阁茶，吏曰：“天子茶何敢拒？吏坐死，公得免窜邪？”对曰：“吾敢爱一身，移暴于民乎？亦不使罪尔曹。”即自焚之。观察使素贤之，不劾也。
紫金山
李世熊（明代）

山围人鸟路，孤筇迷出入。树石放奇情，分坛势相逼。

石或化为树，树或化为石。石池澄寒波，落落松阴直。

冥茫息峰顶，崎岖憩幽室。耳目及心神，丧之而后得。

山深庵宇尊，诸佛现真魄。梵声肃以放，物理自来格。

我心山灼见，山性我微获。
六言山居 其九
释绍昙（宋代）

得失心无半点，圣凡机裂千差。终日山禽聚集，且无个去衔花。
芭蕉雨·芭蕉得雨便欣然
杨万里（宋代）

芭蕉得雨便欣然，终夜作声清更妍。
细声巧学蝇触纸，大声锵若山落泉。
三点五点俱可听，万籁不生秋夕静。
芭蕉自喜人自愁，不如西风收却雨即休。
闲居七首 其五
陆游（宋代）

野水明窗几，通渠绕屋流。鹭冲烟织素，鱼避月沉钩。

草闹蚊虻市，林昏蝙蝠秋。开怀觉清旷，万象入冥搜。
潄玉斋前杂卉皆龙图王至之所植各赋一章凡得
宋祁（宋代）

压枝高下锦，攒蕊浅深霞。
叠采晞阳媚，鲜葩照露斜。
禅人写师真请赞
释慧远（宋代）

祝发何早，闻道何晚。
出林猛虎靠山，当路毒蛇开眼。
重不重漏靠，拟不拟便著。
借问吕望六韬，何似黄公三略。
送缙陵王少府赴举
方干（唐代）

相看不忍尽离觞，五两牵风速去樯。远驿新砧应弄月，

初程残去未吹霜。越山直下分吴苑，淮水横流入楚乡。

珍重郄家好兄弟，明年禄位在何方。
癸卯岁旦
戴复古（宋代）

淳祐第三载，正朝把一杯。老夫真是病，贺客不须来。

择日脩茅屋，当春觅柳栽。新年莫多事，且放好怀开。
成武县作
王禹称（宋代）

释褐来成武，初官且自强。位卑松在涧，俸薄叶经霜。

雨菌生书案，饥禽啄印床。犹惊写秋卷，槐砌落花黄。
冬日宿弥陀寺览沙河令方豪题壁有感
皇甫汸（明代）

古殿诸天近，空门半月悬。佛身金作粟，灯火玉生莲。

潘岳当年咏，王维此地禅。微吟重怀往，愁绝不成眠。
次韵二首
陶梦桂（宋代）

平塘古木带余霞，清荫週遭水四涯。
在世能消向两屐，恼人无奈四时花。
好随彩笔题诗句，笑入青帘卖酒家。
却忆当年杜陵老，有谁相伴醉长沙。
次韵吴推官 其三
韩淲（宋代）

一片溪流一片山，世氛元自不相关。松溪直上山头洞，僧亦何能识我閒。
次韵周运句见寄
释德洪（宋代）

顽钝世推鄙，而君偏切磋。借神观有漏，骑气到无何。

昔共饮临汝，今同家汩罗。衡门似长吉，轩盖几时过。
留坝道中见桑
罗绕典（清代）

古称桑者闲，树依五亩宅。矧兹阻岩疆，鼠壤无间隙。

不毛偶抛阻，夫里布谁责。王政首躬桑，雍岐有遗泽。

奈何蚕织休，颓俗尚难革。近闻贤使君，劝种加详覈。

除害拟拔茶，兴利求衣帛。沃若藉人工，森然疏地脉。

想见春风和，绿阴遍阡陌。鸣鸠故故啼，桑女交催迫。

叶坠行篮轻，枝攀罗袖窄。入簇蚕堆红，剪纸蛾飞白。

茧成大如瓮，丝牵络盈尺。茅屋竹篱间，纬车声络绎。

窃比《葛覃》诗，浣濯服无斁。嗟我走风尘，碌碌惭逢掖。

愿作广大裘，难集千狐腋。何日效棉薄，经纬手亲擘。

裁法絮以仁，体和情悦怿。共庆春台登，庶免祁寒厄。

怪他诸葛公，成都私八百。
明史阁部墓
王敬之（清代）

虾蟆天子蟋蟀相，东南半壁思偏安。金陵王气复销歇，虫沙四镇余江干。

史公末造此开府，欲仗一木支艰难。胜地烟花扫兵燹，孤臣战骨空摧残。

公之大节足千古，白日照耀丹心丹。何必文山证前世，始令旷代同悲酸。

鼓鼙声歇出邱在，忠魂正气归衣冠。衣冠不朽石碣短，土花凝碧愁荒寒。

我来凭吊读遗翰，独为俯仰生长叹。红梅点点忽飞落，犹疑誓师泪血临风弹。
扃秀亭
沈大椿（宋代）

登临兴极未容还，拂试缁尘扃秀间。
万事已甘轩鹤老，一身联拟碛鸥閒。
滩声犹带湘江水，野色遥分建业山。
雅志未容归骑促，有情斜日尚苍湾。
挽鹿泉贾参政二首
王义山（宋代）

一老皤皤六十余，直从苦硬做工夫。
可怜爵齿墙于德，惟有诗工付尔孤。
后学失师谁主此，斯文坠地果天乎。
榇归只借帆风力，最是舟中麦也无。
谷隐饮中以采菱渡头风起策杖村西日斜为韵探得采头二字 其二
李廌（宋代）

山川纳商气，凛凛天地秋。草木将玄黄，讵肯乌我头。

蚤岁谬怀璧，轗𨎹辙欲周。富贵来无期，舍鞅息林丘。

复弃农圃业，为兹山水游。来寻弥天释，软语忘百忧。

夜倾双玉壶，禅诙互相酬。试浇磈磊胸，洗我千斛愁。
诗一首
石待问（宋代）

平生无女只生儿，三子登科一子随。
家在白云青嶂里，不求闲散待何时。
和邑宰张元若酹月亭诗四首
李吕（宋代）

古人有大志，闻鸡非恶声。
信知酹月意，与此同条生。
朝中措（为文倅元益寿。元益，陈鲁公之婿）
管鉴（宋代）

十年班缀近彤庭。一笑下霓旌。好是平分风月，新秋特地凉生。

华堂燕喜，流霞觞满，彩戏衣轻。要识他年荣贵，从来玉润冰清。
后庭怨
王諲（唐代）

君不见红闺少女端正时，夭夭桃李仙容姿。

幸得君王怜巧笑，披香殿里荐蛾眉。蛾眉双双人共进，

常恐妾身从此摈。甄妃为妒出层宫，班女因猜下长信。

长信宫门闭不开，昭阳歌吹风送来。梦中魂魄犹言是，

觉后精神尚未回。念君娇爱无终始，使妾长啼后庭里。

独立每看斜日尽，孤眠直至残灯死。秋日闻虫翡翠帘，

春晴照面鸳鸯水。红颜旧来花不胜，白发如今雪相似。

传闻纨扇恩未歇，预想蛾眉上初月。如君贵伪不贵真，

还同弃妾逐新人。借问南山松叶意，何如北砌槿花新。
春雪
许棐（宋代）

东风吹雨作花飞，寒勒芳程几日迟。惟有庭前老梅树，谢渠添补落残枝。
龙兴客旅效子美寓居同谷七歌 其五
李新（宋代）

萧萧角声叠叠鼓，招提旷荡无环堵。编蓬悬席不遮拦，西面透风东面雨。

官归庇身无一瓦，反更罹此百忧苦。呜呼五歌兮歌思多，不曰有命其如何。
竹枝词 其二 过太湖竹枝歌
胡奎（元代）

青裙女儿双髻螺。唱得吴宫子夜歌。酒醒月明眠不得，秋风吹落洞庭波。
洞庭寄所思
赵嘏（唐代）

日断兰台空望归，锦衾香冷梦来稀。书中自报刀头约，

天上三看破镜飞。孤浪谩疑红脸笑，轻云忽似舞罗衣。

遥知不语坐相忆，寂寞洞房寒烛微。
句
刘筠（宋代）

蟠桃三窃成何味，上尽鳌头迹转孤。
同曹克明登北固山和韵
卢琦（元代）

三月三日风雨煖，千家万家桃杏开。少年白日骑马去，满城红雨拂面来。

共君且须饮一斗，处士不必歌七哀。孙刘事业今在否，百年断石生莓苔。
昭君
吕本中（宋代）

冻云霾空风折木，乌孙公主歌黄鹄。昭君请自嫁单于，当时各倚颜如玉。

露鬓云鬟胡地尘，帐中谁是可怜人。左抱琵琶右挥手，胡地汉宫能几春。

呜呼古来出妇嫁乡曲，何曾肯望秦云哭。
题林泉清致 其一
林环（明代）

城头片雨过，玉署无纤尘。披图见林壑，忽忆山中春。

垂萝翳衡门，往来无杂宾。时将烟霞侣，兼之泉石邻。

览胜每独往，或逢渔钓伦。晤言契清赏，颇觉日相亲。

岂不眷畴昔，怀哉古天民。寄声谢猿鹤，谁欤箕颍人。
句
傅梦泉（宋代）

吾非爱海棠，吾爱与吾恶，
海棠自海棠。
谒金门
赵彦端（宋代）

春意密。不受人间风日。一曲清歌云暮碧。尊前今夜识。

醉客倦吟无力。滞梦停愁相织。只道桃源难再入。有人还问得。
读书灯
钱时（宋代）

读书灯，明暳暳，
溪堂硬度人亲送似。历落平生未见书，
与汝间送几半世。几年来，
味无味，并与青编共捐弃。
半身沦落浙江濆，壁角破圈尘没鼻。
新春忽尔思起废，顷刻工夫依前具。
提入山翁结草庐，永夜虚窗照天地。
圣教衰，异端炽，
千古冥行士何事。人人有此大光明，
埋没荒唐渺漫处。象山翁，
天启秘，嫡嗣慈湖更超诣。
隔儒俗学破沉疴，暗室迷途逢宝炬。
读书灯，明一切，
不是山翁爱文字。逢人若问伏羲前，
灯下齁齁方瞌睡。
思亲
方寿（清代）

秋窗点滴两连绵，也似思亲泪未乾。一夜蕉梧声断续，教人辗转不成眠。
送圆仁三藏归本国
栖白（唐代）

家山临晚日，海路信归桡。树灭浑无岸，风生只有潮。

岁穷程未尽，天末国仍遥。已入闽王梦，香花境外邀。
雪后
孔武仲（宋代）

万里屯云一夜收，天街累日未通牛。
峨峨正觉严冰起，虢虢还同涧水流。
色变荒郊迎日媚，气蒸黄壤逼春浮。
农家不用藏乾面，相与新年饱麦麰。
题义节夫人传
吴说（宋代）

国步阽危古所稀，旷无仗节不胜讥。
得夫人辈戡多难，拨乱兴衰亦庶几。
句
杨士彦（宋代）

江气南吞吴分野，海波北撼楚封陲。
访光公兰若
何绛（明代）

路尽询樵客，名山不觉深。松声幽鹤梦，竹色淡人心。

秀顶蒙霜雪，清言亘古今。问君年几许，桐子种成琴。
赋新月
缪氏子（唐代）

初月如弓未上弦，分明挂在碧霄边。
时人莫道蛾眉小，三五团圆照满天。
醉蓬莱
晁端礼（宋代）

向重门深闭，永夜孤眠，梦魂飞过。梦里分明，共玉人双卧。粉淡香浓，翠深红浅，是那回梳裹。楚雨难成，巫云易散，依前惊破。

无绪无聊，向谁分诉，独语独言，自家摧挫。梦也多磨，更那堪真个。暗数残更，半欹孤枕，对夜深灯火。怨泪频弹，愁肠屡断，伊还知麽。
忆别
赵湘（宋代）

何处篱筵酒欲空，夜凉横玉自吹风。
人当木落关山外，秋在月明池馆中。
隔水不堪惊远梦，入云犹擬触孤鸿。
凭栏寂寂还多感，谁会无言忆马融。
金步摇
释希坦（宋代）

偶对丛条巧栉成，动摇徐步寂无声。仙花不识兴亡事，岂学吴宫响屧行。
仲冬赴澳 其一
成克大（清代）

岭外朔风起，飒飒吹我裳。仰天见浮云，将无来故乡。

故乡隔万里，北雁无南翔。乡书阻逾时，伫立心徬徨。

久客复行役，云水渺相望。前路何须问，风波感慨长。
善财参自在天
陈克（宋代）

善财得法犹儿子，工巧仍参自在天。若悟菩提同戏事，不应缚律更枯禅。
句
苏耆（宋代）

上到天门最高处，不能容物只容身。
到农家
赵汝鐩（宋代）

难得官人到，茅檐且驻车。
自携锄掘笋，更取网求鱼。
一媪来斟酒，诸童竞挽裾。
须臾对吾泣，科役苦追胥。
书院杂咏 萱花
王十朋（宋代）

有客看萱草，终身悔远游。向人空自绿，无复解忘忧。
吴山图记
归有光（明代）

吴、长洲二县，在郡治所，分境而治。而郡西诸山，皆在吴县。其最高者，穹窿、阳山、邓尉、西脊、铜井。而灵岩，吴之故宫在焉，尚有西子之遗迹。若虎丘、剑池及天平、尚方、支硎，皆胜地也。而太湖汪洋三万六千顷，七十二峰沉浸其间，则海内之奇观矣。

余同年友魏君用晦为吴县，未及三年，以高第召入为给事中。君之为县，有惠爱，百姓扳留之，不能得，而君亦不忍于其民。由是好事者绘《吴山图》以为赠。

夫令之于民，诚重矣。令诚贤也，其地之山川草木，亦被其泽而有荣也；令诚不贤也，其地之山川草木，亦被其殃而有辱也。君于吴之山川，盖增重矣。异时吾民将择胜于岩峦之间，尸祝于浮屠、老子之宫也，固宜。而君则亦既去矣，何复惓惓于此山哉?昔苏子瞻称韩魏公去黄州四十馀年而思之不忘，至以为《思黄州》诗，子瞻为黄人刻之于石。然后知贤者于其所至，不独使其人之不忍忘而已，亦不能自忘于其人也。

君今去县已三年矣。一日，与余同在内庭，出示此图，展玩太息，因命余记之，噫!君之于吾吴有情如此，如之何而使吾民能忘之也!
观长安城图
陆游（宋代）

许国虽坚鬓已斑，山南经岁望南山。
横戈上马嗟心在，穿堑环城笑虏孱。
日暮风烟传陇上，秋高刁斗落云间。
三秦父老应惆怅，不见王师出散关。
初授滇南提学有成
童轩（明代）

强将疏陋事高谈，六籍何曾一字谙。犬马有心常恋北，鲲鹏无定又图南。

非才乍可三宜去，渐老宁知七不堪。眼底诸生如玉立，扣钟应是笑声韽。
游滁山二十咏 其二 有易醉翁亭为解酲阁者书以解㗅
郭之奇（明代）

醉醒惟许二能翁，兴废难移百代风。若道水山无定属，今之健者岂惟公。
寄题分宜李克明上舍高居二咏·东塾
杨万里（宋代）

一凤领四雏，夜作吾伊声。
梧桐高拂日，好去瑞尧庭。
感秋六首 其三
项炯（元代）

洛阳少年人，英风振四方。三表与五饵，可以绐中行。

胡为恸岁馀，不一试而亡。曾颜虽鲁愚，岂曰终荒唐。

天才何代无，养之当有方。
即事
张镃（宋代）

竹院桥廊未放晴，一凉生处绿交横。
隔林休厌荷池小，风叶时传泼雨声。
送杨嗣勋校书守眉山
楼钥（宋代）

我生东南陬，不识蜀道难。
观君眉宇秀，想见岷峨山。
汉廷射策时，连璧照鸳班。
伯氏书万言，逸驾不可攀。
兹焉从君游，颇得窥一斑。
仙凡隔弱水，接辞良亦艰。
矧兹万里别，望望何当还。
三苏骑鲸去，词章满人间。
岂无后来者，遗珠有余叹。
愿君效乐全，飞章达天关。
报国此最急，余事付等闲。
宣室行见思，朝暮当予环。
别语敢言诗，属联不容悭。
满庭芳
俞国宝（宋代）

南省西清，黄扉青琐，五年历遍中都。一封朝奏，无乃爱君欤。便作筠阳胜赏，东溪上、鸥鸟相娱。谁知道，心存魏阙，身暂寄江湖。

东溪，何所有，冬梅夏柳，春杞秋蕖。谩回首，多少笼鸟池鱼。细看山林朝市；经行处等是蘧。今朝好，一杯寿酒，一卷养生书。
三月晦日舟中
晁公溯（宋代）

平生每欲惜芳菲，人事还多与原违。
卧病不常同客醉，作诗才及送春归。
三用出郊韵三首
吴潜（宋代）

金屋无人唤阿连，碧桐依旧绿阶前。
境瞒眼处非关物，事换头时即是天。
秋水岸边凝鹊鹭，晚风枝上沸蜩蝉。
静中阅动浑如此，描画何须倩巨然。
题扇二十四首 其二十
曹勋（宋代）

残春已去不堪招，犹喜莺声破寂寥。花片片飞风弄蝶，柳阴阴下水平桥。
送吕明府
徐积（宋代）

古人吕明府，而爱南郭吟。不嫌我衰朽，知子有良心。

良心何爱吟笑翁，为我平生怀抱空。一心常在浮云外，万事付之流水中。
和所盘自宽韵
丘葵（宋代）

忧患薰心两鬓丝，倚栏瘦影却斜晖。
凄其十载不儒服，老矣一生犹布衣。
未信此身长坎坷，细看造物实玄微。
五更风雨自秋至，不见蚊蝇跋扈飞。
追和东坡梅花十绝
王之道（宋代）

一池春水绿萦回，池上梅花暖自开。
想见温泉初出浴，六宫遥指太真来。
春词二首
张嵲（宋代）

无复余声到耳边，衡门不闭亦萧然。
风枝鸟语皆无赖，每向春晴聒昼眠。
张持荷以二诗见贻不敢虚辱次韵奉酬
喻良能（宋代）

南湖一似锦江园，秀句端宜入杜编。
想得公馀时步屧，清风明月不论钱。
和陶渊明饮酒二十首 其一
方回（元代）

生死乃常理，兴亡殊似之。火乌化王屋，鼎迁亦有时。

骊山发金雁，汉陵复如兹。丹成云得仙，虚冢令人疑。

杯酒幸到手，无螯亦当持。
再呈伯潜
赵蕃（宋代）

政尔羞余子，胡然说故家。
人方笑蓝缕，君乃不疵瑕。
厚义重缟紵，空言非笠车。
委思精绝处，百链出披沙。
秋日杂咏
陆游（宋代）

十里秋风画角哀，夕阳光景亦佳哉！正疑白鹭归何晚，一片雪从天际来。
颂十玄谈·玄机
释印肃（宋代）

通身何更有踪由，三十年看水牯牛。
鼻孔无边难措索，醍醐常纳混春秋。
舟出下牢关
陆游（宋代）

大舸凌惊涛，飞渡青玉峡。
虚壁云蒙蒙，阴洞风飒飒。
拂天松盖偃，入水山脚插。
炎曦忽摧破，亭午手忘箑。
悬知今夜喜，月白宿沙夹。
旷哉七泽游，盟鸥不须歃。
艮岳百咏 梅渚
李质（唐代）

只借晴波为晓鉴，不随花岛作江云。未须吹笛风中去，多得清香水际闻。
抵淮上友人邀饮狭斜迫归不能舣棹
胡应麟（明代）

新水黄河没钓矶，一帆高挂暮云飞。红妆十万无颜色，笑杀当年杜紫薇。
讲席将毕赋三十韵诗依次用
萧统（南北朝）

法苑称嘉柰，慈园羡修竹。灵觉相招影，神仙共栖宿。

慧言绝已久，烦劳多累蓄。因兹阐慧云，欲使心尘伏。

八水润焦芽，三明启群目。宝铎旦参差，名香晚芬郁。

暂舍六龙驾，微祛二鼠蹙。意树发空花，心莲吐轻馥。

喻斯沧海变，譬彼庵罗熟。妙智方缛锦，深词同雾縠。

善学同梵爪，真言异铜腹。逶迤合盖城，葳蕤布金郁。

珠华荫八溪，玉流通九谷。青禽乍下上，云雁飞翻覆。

高谈属时胜，寡闻终自恧。日丽鸳鸯瓦，风度蜘蟵屋。

落花散远香，霏云卷遥族。旷济同象园，中乘如伫独。

后焰难坚明，初心易惊缩。应当离花水，无令乖七木。

投岩不足贵，棘林安可宿。器月希留影，心灰庶方扑。

视爱同采蜂，游善如原菽。八邑仙人山，四宝神龙澳。

药树永繁稠，禅枝讵凋摵。以兹说闻道，庶此优驰逐。

愿追露宝车，脱屣亲推毂。
题寺廊柱
慈恩院女仙（唐代）

皇子陂头好月明，忘却华筵到晓行。

烟收山低翠黛横，折得荷花远恨生。

湖水团团夜如镜，碧树红花相掩映。

北斗阑干移晓柄，有似佳期常不定。
步蟾宫
晁端礼（宋代）

昨宵争个甚闲事。又不道、被谁调戏。任孜孜、求告不回头、诮满眼、汪汪地泪。

奴歌一向不赌是。算谁敢、共他争气。且偎随、须有喜欢时，待款款、说些道理。
曹公泉
曹绩（宋代）

度岭汗如濯，渴尘生客心。
清泉随念应，乞与涤烦襟。
世界吟
曹于汴（明代）

世界多缺陷，斯言未为确。家家日月明，处处川原扩。

崇高贵者荣，清閒贱之乐。多财多受享，少货少计较。

周易凭羑里，苏节赖沙漠。长寿贺历年，化去如解缚。

坦途誇砥平，峭石赏岩壑。谮毁声焉住，谁短长凫鹤。

见在总充盈，一榻亦廓落。岂不闻芥子，不异须弥博。
哭重伋兼穰令
郑獬（宋代）

古剑沈来不可寻，白沙堆下葬黄金。
凭君莫向大江哭，泪人黄泉冤更深。
和谢酒
宋庠（宋代）

腊脚春槽细溜香，一杯何幸得君尝。
十年离恨无销处，且付山公酩酊乡。
章枢密挽诗
虞俦（宋代）

当年抗疏动宸旒，骑省乌台许遍游。
稳稳枢庭方缓步，駸駸揆路却回头。
空馀荣锦开三径，犹有甘棠蔽两州。
浮世功名俱一梦，不须夜壑怪移舟。
酬谢韩仲和见赠
杜范（宋代）

丹心空自照，白首欲何成。
踏地方求实，笺天敢为名。
树深秋水净，山远暮云轻。
索我文书外，论交深友生。
恭和皇帝宸翰四绝句
胡仲弓（宋代）

放鹤山中访野梅，南枝开了北枝开。
花神不作趋时态，也待鸾舆亲幸来。
自咏
陆游（宋代）

曾著杞菊赋，自名桑苎翁。
常开罗爵纲，不下钓鱼筒。
租税先期毕，陂塘与众同。
士章八十字，世世写屏风。
送韩孟郁杨亦琳李长度北上三首 其一
苏景熙（明代）

虽无一尊酒，送君万里行。慷慨发浩唱，聊以表中情。

中情不可道，心焉惄如捣。鼎鼎百年内，子壮余亦老。

努力迅前途，誓言永相保。蒲柳先秋零，引分就枯槁。
和昙颖师四明十题·龙隐潭
梅尧臣（宋代）

老龙恋潭窟，不雨亦不云。
吐涎出溪滑，吹腥隔林闻。
疾雷驱未去，鱼鳖竞纷纷。
临江仙·身外闲愁空满
晏几道（宋代）

身外闲愁空满，眼中欢事常稀。明年应赋送君诗。细从今夜数，相会几多时。
浅酒欲邀谁劝，深情惟有君知。东溪春近好同归。柳垂江上影，梅谢雪中枝。
同和叔饮王文正公三槐厅吴正卿
韩维（宋代）

投杯送余景，休驾避初燠。
久嫌花揽心，始爱树清目。
主人乐儒学，定契均季叔。
疏帘翳广坐，并荐肴与蔌。
肃萧太尉馆，简俭见遗躅。
中有戒子篇，惨淡刻寒玉。
世传盛德茂，名与清风穆。
公乎不可见，怅望三槐绿。
十一月七日五首
张耒（宋代）

三杯无奈醉，一褐有余温。
眼下幸无事，世间何足论。
山僧元饱饭，词客谩招魂。
杖策知何诣，门前老圃村。
点绛唇（登历阳连云观）
蔡伸（宋代）

水绕孤城，乱山深锁横江路。帆归别浦。苒苒兰皋暮。

人在天涯，雁背南云去。空凝伫。凤楼何处。烟霭迷津渡。
怀临济旧居四首 其一
吕颐浩（唐代）

古邑吾乡闬，闲居况可嘉。膏腴环百里，市井簇千家。

南郭连山色，东郊接水涯。秋风故军路，纵目赏荷花。
送钱藻出守婺州得英字
苏轼（宋代）

老手便剧郡，高怀厌承明。
联纡东阳绶，一濯沧浪缨。
东阳佳山东，未到意已清。
过家父老喜，出郭壶浆迎。
子行得所愿，怆悢居者情。
吾君方急贤，日旰坐迩英。
黄金招乐毅，白璧赐虞卿。
子不少自贬，陈义空峥嵘。
古称为郡乐，渐恐烦敲搒。
临分敢不尽，醉语醒还惊。
无修偈
本净（唐代）

见道方修道，不见复何修。道性如虚空，虚空何处修。

遍观修道者，拨火觅浮沤。但看弄傀儡，线断一时休。
雍州诗
挚虞（魏晋）

于皇先王，经启九有。有州惟雍，居京之右。土载奥区，山包神薮。

嘉生惟繁，庶类伊阜。悠悠州域，有华有戎。外接皮服，内含岐丰。

周馀既没，夷德未终。莫不慕义，易俗移风。
自赞
叶元素（宋代）

心事茫然两鬓斑，十年空走利名关。
算来只合苔矶坐，钓不得鱼犹得閒。
奉和郎中游仙山四瀑布兼寄李吏部、包秘监判官
孟翔（唐代）

昔人恣探讨，飞流称石门。安知郡城侧，别有神泉源。

疏凿意大郡，勤求闻轩辕。悠悠几千岁，翳荟群木繁。

奇状出蔽蔓，胜概毕讨论。沿崖百丈落，奔注当空翻。

下如散雨足，上拟屯云根。变态凡几处，静神竟朝昏。

渴贤寄珠玉，受馥寻兰荪。萝茑罥紫绶，岩隈驻朱轓.

方思谢康乐，好事名空存。
水心即事六乎兼谢吴民表宣义
叶适（宋代）

生姜门外山如染，山水娱人岁月长。
净社倾城同禊饮，法明阖郭共烧香。
绍兴次韵赵成犹闰七夕
项安世（宋代）

乞得天孙网，人间巧已多。
还逢闰重七，奈此众儿何。
耕织关民事，婚姻自俗讹。
乾坤大务本，观象莫蹉跎。
次韵胥学士
释德洪（宋代）

笔下惯生春，年高句法新。还将吐凤语，来寄牧牛人。

敏若盘珠妙，深如社栎神。长哦答清境，璧月上重闉。
依韵和元参政喜雨四首
王珪（宋代）

瑶津祷雨见皇忧，谁约金仙下帝州。
楼阁绕云千地涌，鱼龙嘘水五天流。
于精自与三灵契，殊例终缘万宇求。
柄国老臣无异术，但将嘉应续阳秋。
鹊桥仙 其二 佳人
尤侗（清代）

月眉星眼，烟鬟雾髻，浑是一天妆束。尤云殢雨更风流，甘折却、人间庸福。

莺莺燕燕，红红翠翠，删尽侍儿名录。鸳鸯谱样总平常，新翻出、怜欢题目。
【大石调】青杏子_悟迷世事饱
马致远（元代）

悟迷
世事饱谙多，二十年漂泊生涯。天公放我平生假，剪裁冰生，追陪风月，管领莺花。
【归塞北】当日事，到此岂堪夸，气概自来诗酒客，风流平昔富豪家，两鬓与生华。
【初问口】云雨行为，雷霆声价，怪名儿到处里喧驰的大。没期程，无时霎，不如一笔都勾罢。
【怨别离】再不教魂梦反巫峡，莫燃香休剪发，柳户花门从潇洒，不再蹅，一任教人道情分寡。
【擂鼓体】也不怕薄母放讶掐，谙知得性格儿从来织下，颠不剌的相知不绻他，被莽壮儿的哥哥截替了咱。
【赚煞】休更道咱身边没撏剥，便有后半毛也不拔，活缋儿从他套共搨，沾泥絮怕甚狂风刮。唱道尘虑俱绝，兴来诗吟罢酒醒时茶。兀的不快活煞，乔公事心头再不罣。
留番城
熊瑞（宋代）

半年在家少，万事出门宽。
酒买官酤贵。诗存俗句难。
雨余云影湿，秋杪雁声寒。
今古苍茫意，斜阳独倚阑。
后天易吟三十首
方回（元代）

乾坤始开辟，六坎首经纶。
士不知忧患，焉能免世氛。
冬晴晚步
贝守一（元代）

浮云初敛夕阳斜，路入江村四望赊。木厌霜浓频脱叶，梅嫌春小未开花。

翩翩过雁摩晴汉，隐隐孤帆趁落霞。欲壮吟怀沽斗酒，野田多处少人家。
酬岳阳李主簿卷
齐己（唐代）

把卷思高兴，潇湘阔浸门。无云生翠浪，有月动清魂。

倚槛应穷底，凝情合到源。为君吟所寄，难甚至忘筌。
题碧桃手卷
陆文圭（元代）

烂枝空有色，飞羽本无情。独立春风里，如闻三两声。
华亭十咏·吴王猎场
唐询（宋代）

昔在全吴日，从禽耀甲戈。
百车尝载羽，一目旧张罗。
地变柔桑在，原荒蔓草多，
思人无复见，落日下山坡。
谢吴司户寄舂陵四石 其四
周紫芝（宋代）

孤峰真崛奇，凝目见太古。便悲江上山，培塿不足数。
经潼关赠宇文十
窦群（唐代）

古有弓旌礼，今征草泽臣。方同白衣见，不是弃繻人。
次韵张汉卿梦庵十八咏 其八 宴默庵
史浩（宋代）

法门建章富，法幢空处成。于此下一则，浮云涴太清。
月夜登阊门西虹桥与子重同赋
文徵明（明代）

白雾浮空去渺然，西虹桥上月初圆。
带城灯火千家市，极目帆樯万里船。
人语不分尘似海，夜寒初重水生烟。
平生无限登临兴，都落风栏露楯前。
寄承甫兄
项安世（宋代）

不见夫君岁月过，举头相望隔山河。
人来人去书长到，江北江南情若何。
铁砚功名当自许，铁囊诗句不须多。
家风正待吾曹振，莫漫寻常费琢磨。
大暑道中
彭汝砺（宋代）

高堂卧清风，顾我岂不欲。王事不可缓，驱车冒炎酷。

赤日暴形骸，毛发几焦秃。义命有固然，勤劳不为辱。
寄敏叔寺簿诗
许景衡（宋代）

海角纷纭祇簿书，朅来不觉一年馀。自嗟扰扰无休息，犹及匆匆问起居。

前日先生官独冷，而今主簿意何如。应怜小女犹痴在，只喜腰间已佩鱼。
初夏杂兴
陆游（宋代）

倦甚惟思睡，闲来却要行。
疏泉入幽圃，映树觇流莺。
药品从僧问，琴材就客评。
转头还一日，正尔送余年。
旧京视散原老人旋因事促返长春感赋
陈曾寿（清代）

身世悲凉不可论，寥寥天壤晚相温。岂惟空谷足音喜，聊欲人间孤谊存。

故国春光欺倦眼，五陵残照黯惊魂。高斋小语风吹断，愁绝归来记梦痕。
次韵郭传师宠寄闲居之什
吕颐浩（唐代）

小隐丹丘郡，安闲世虑空。运筹边阃帅，昭代将家风。

牙帐霜矛白，宾筵舞袖红。何时同把臂，醉伴钓鱼翁。
弄笔吟
邵雍（宋代）

人生所贵有精神，既有精神却不纯。
弄假像真终是假，将勤补拙总输勤。
因饥得饱饱犹病，为病求安安未真。
人误圣人人不少，圣人无误世间人。
渔家傲（同前）
杨无咎（宋代）

菊暗荷枯秋已满。枨黄橘绿冬初暖。草草杯盘成小宴。殷勤劝。尊前莫遣霞觞浅。

两鬓从教霜点半。人生最要长为伴。举酒岂徒称寿算。深深愿。来年更看门风换。
卧病
李应兰（明代）

伏枕山斋上，图书晢夕披。百年无暇日，一病是閒时。

梦里虚逢旦，窗前可傲羲。小童供茗罢，熟诵杜陵诗。
再用前韵盖座上有九老绣幛
牟巘（宋代）

耆英图障烂如星，胜似屏风映紫茎。洛社便如同此乐，商颜未必采其荣。

戴花刘九徒歌舞，当局温公岂醉酲。试问诸贤閒得否，熙丰一鼎沸于羹。
东湖即景 其二
林庆旺（清代）

一苇舟行游兴阑，锦鳞磅礡共垂竿。萍依泽畔岸连袂，星覆津头矶戴冠。

籹牖云斜梳曲鬓，烟波日落镜悬盘。东湖今作西湖赏，也许骚人极目看。
窗前木芙蓉
张镃（宋代）

辛苦孤花破小寒，花心应似客心酸。
更凭青女留连得，未作愁红怨绿看。
鹭鸶
张祜（唐代）

深窥思不穷，揭趾浅沙中。一点山光净，孤飞潭影空。

暗栖松叶露，双下蓼花风。好是沧波侣，垂丝趣亦同。
如梦令 其二
蔡伸（宋代）

今夜行云何处。还是月华当午。倚遍曲阑桥，望断锦屏归路。

空去。空去。梦到绿窗朱户。
首夏二首
方回（元代）

寒燠分时序，生成续化工。
窃迟登麦日，肯怨落花风。
春气何曾绝，天机岂易穷。
谁云老圃淡，早著石榴红。
山寺见牡丹
刘子翚（宋代）

倦游曾向洛阳城，几见芳菲照眼新。
载酒屡穿卿相圃，傍花时值绮罗人。
十年客路惊华发，回首中原隔战尘。
今日寻芳意萧索，山房数朵弄残春。
天门街西观荣王聘妃
梁铉（唐代）

帝子乘龙夜，三星照户前。两行宫火出，十里道铺筵。

罗绮明中识，箫韶暗里传。灯攒九华扇，帐撒五铢钱。

交颈文鸳合，和鸣彩凤连。欲知来日美，双拜紫微天。
泊分水
释宝昙（宋代）

橹声伊轧诉东风，楚语吴歌落枕中。
夜半潮头随月上，客帆和梦各西东。
题旅舍壁二首 其一
陆游（宋代）

泥淖停牛屋，风埃坐箦床。绛人难讳老，楚客自嫌狂。

浪迹江湖大，回头日月长。村村有饼饵，正可不赍粮。
马祖岩
李朴（宋代）

踏尽层峦上小亭，日华初泛晓烟清。尘埃不到门常静，身世相忘性自灵。
元夕
赵师睪（宋代）

古来灯火盛维扬，今岁元宵乐未央。
只欠明皇拥仙仗，彩云高处舞霓裳。
吴方伯王宪副过小瀛同登楼泛艇为乐
湛若水（明代）

新晴天气佳，轻波动微曛。被蒙君子顾，画船联海滨。

小堂高宴君，海错亦前陈。一笑群忧馀，六载此倾樽。

泛艇小瀛外，虚阁淩青云。舒怀共远眺，聊用慰良辰。
次朔斋鬳斋两中书韵题铁笔堂
刘克庄（宋代）

椽笔雅宜挥制草，铁憬未害赋梅花。
紫薇阁老昔同省，乔木世梅今几家。
犊鼻吾甘住南阮，狨鞍君合扈东华。
明时简擢皆夔卨，不待还黄与坏麻。
金山回道中
张嵲（宋代）

阳阳春物已离披，豺虎纵横万事违。
沉痛新阡一来省，却随江燕又西飞。
友人哭内作诗次韵
张纲（宋代）

奉倩伤情爱所钟，佳人难再岂天穷。登台曾是吹箫侣，对影今天舞镜雄。

虚案故应愁午饭，小窗谁与伴春风。夜深它帐遥闻语，莫怨朝来无是公。
春词
毛滂（宋代）

御沟覆盖柳寒犹噤，芳草池塘暖尚微。
玉色怡融何事喜，一年苔绿遍君圜扉。
杂兴
陆游（宋代）

倒橐得千钱，从人买钓船。
秋风宿村步，暮雪醉江天。
得意鸥波外，忘归雁浦边。
平生笑严子，犹有姓名传。
禅人并化主写真求赞
释正觉（宋代）

岩岩山有秋痕，淡淡云无宿根。
入极一默之底，出成三昧之门。
用不勤，湛若存，
澄弗清兮搅不浑。
题云间皎上人扃绿轩
张矩（宋代）

丛竹傍幽亭，萧然一画屏。色欺春酒碧，光映夜灯青。

雨叶供香润，风枝摇梦醒。却嫌千亩阔，浩渺绿难扃。
颂古十一首
释智鉴（宋代）

云巢梦断月华秋，玉女翻身过斗牛。
卸却花冠归旧隐，玄途鸟道未容收。
仰答韦司业垂访五首
萧颖士（唐代）

呦呦食苹鹿，常饮清泠川。但悦丰草美，宁知牢馔鲜。

主人有幽意，将以充林泉。罗网幸免伤，蒙君复羁牵。

高堂列众宾，广座鸣清弦。俯仰转惊惕，裴回独忧煎。

缅怀云岩路，欲往无由缘。物各有所好，违之伤自然。

神龟在南国，缅邈湘川阴。游止莲叶上，岁时嘉树林。

毒虫且不近，斤斧何由寻。错落负奇文，荧煌耀丹金。

江山万里馀，淮海阻且深。独保贞素质，不为寒暑侵。

一逢盛明代，应见通灵心。

晋代有儒臣，当年富词藻。立言寄青史，将以赞王道。

辽落缅岁时，辛勤历江岛。且言风波倦，探涉岂为宝。

不遇庾征西，云谁展怀抱。士贫乏知己，安得成所好。

彭阳昔游说，愿谒南郢都。王果尚未达，况从夷节谟。

岂知晋叔向，无罪婴囚拘。临难俟解纷，独知祁大夫。

举雠且不弃，何必论亲疏。夫子觉者也，其能遗我乎。

关西一公子，年貌独青春。被褐来上京，翳然声未振。

中郎何为者，倒屣惊座宾。词赋岂不佳，盛名亦相因。

为君奏此曲，此曲多苦辛。千载不可诬，孰言今无人。
读靖康遗事
甘瑾（明代）

杜鹃啼老洛城东，烽火郊畿纵犬戎。
庙略合收淝水捷，虏盟谁定渭桥功。
铜驼故陌迷芳草，黄屋惊尘卷朔风。
一自鼎湖龙去后，小臣何地泣遗弓。
郊庙歌辞。晋昭德成功舞歌。昭德舞歌二首
佚名（唐代）

圣代修文德，明庭举旧章。两阶陈羽籥，万舞合宫商。

剑佩森鸳鹭，箫韶下凤凰。我朝青史上，千古有辉光。

淮海干戈戢，朝廷礼乐施。白驹皆就絷，丹凤复来仪。

德备三苗格，风行万国随。小臣同百兽，率舞贺昌期。
谒陈白沙先生
王士衡（明代）

二十馀龄入帝京，何人海内最知名。三千首上追风雅，五百年来见老成。

岭海烟波生肺腑，关闽风月在窗棂。自从别却金台后，夜夜天南看德星。
感兴二首
于石（宋代）

愚公欲移山，精卫欲填海。
嗟乎智力穷，山海元不改。
春秋更战国，仁义日荒怠。
近趋管晏功，远受仪秦诒。
杨墨骋邪说，申韩祸无罪。
孔孟生其间，迂阔谁复采。
群嚣竞纷纭，智力几百倍。
山崩海可竭，吾道固长在。
戊寅雪中有感
徐瑞（宋代）

五更窗白鸣早鸦，北风猎猎号谽谺。冻云不开天雨雪，漫空作态纷横斜。

披衣起立尽萧散，睥睨神巧令人嗟。深山荒怪号狐兔，古木蜿蜒蟠龙蛇。

空林野鹘栖又起，寒檐饥雀喧且呀。断桥古埭欲无路，孤城叠鼓方停挝。

老农嘻嘻庆丰乐，羁旅琐琐愁荒遐。酒垆群聚浇毷氉，市楼歌吹闻呕哑。

纵观山川绝尘土，坐叹造物真空花。世间万事蕉覆鹿，回首二曜如奔车。

老仙骑鲸东海去，谁尚风雅排淫哇。遗音妙寄不可续，嗟我怅望迷天涯。

萧萧竹屋白昼阒，俗子不到山人家。呼童屏置勿举饮，石鼎且试曾坑茶。
和章质夫成都运司园亭诗 水阁
吴师孟（宋代）

形制似方桥，岛岸相连属。春和逗凉飔，昼影浮净绿。

佳人罗袜轻，花时相步续。澄澜忽生晕，下有双凫浴。
题陈正字贫亦好斋四首 其一
许及之（宋代）

陋巷当年一窭人，箪瓢乐处有经纶。居然更起为邦问，岂是先生亦厌贫。
甲午春前得雪
尤袤（宋代）

飞英回旋逐风飘，爽气令人意欲消。
荏苒流年春送腊，殷勤密雪暮连朝。
冬回庾岭花无数，烟暖蓝田玉有苗。
一饱自今真可望，更看南亩麦齐腰。
石壁朝云
张一旸（明代）

荒藤锁白壁，一片吐金枝。地接苍梧近，云飞彩云曦。

高耸芙蓉出，低选锦绣垂。太平今有象，休赋楚阳词。
读开成事
王安石（宋代）

奸罔纷纷不为明，有心天下共无成。
空令执笔螭头者，日记君臣口舌争。
寄赵子敬平章
虞集（宋代）

闻道乘閒入翠微，犹愁岚气湿人衣。道旁野树飞花尽，溪上春人作雨归。

故旧钓丝轻在手，仙人棋局静忘机。赤松曾许同千载，儗向高秋傍鹤飞。
过故洛阳城
司马光（宋代）

四合连山缭绕青，三川滉漾素波明。
春风不识兴亡意，草色年年满故城。
天宁洲逢老僧一百一岁 其一
袁宏道（明代）

一寸眉垂霜覆肩，额光如镜语清圆。南山坐阅松株老，不上历头四十年。
次郭初槐
许国佐（明代）

江湖随月渡，今复作秋看。夜气凉如水，风声沸拟滩。

兴从闲里得，思向静中安。何处寄乡梦，白云高树端。
龙山咏 其三 乌砂泉
安希范（明代）

湖畔一浤泉，不溢亦不涸。盏底澄乌沙，清甘自可酌。
同周次公步寻起云旧基次韵
韩淲（宋代）

起云亭不见，立尽水边人。满眼高情少，惊心得句频。

龟毛真兔角，凤翼漫龙鳞。山泽行吟久，渊明漉酒巾。
西山
叶适（宋代）

对面吴桥港，西山第一家。
有林皆橘树，无水不荷花。
竹下晴垂钓，松间雨试茶。
更瞻东挂彩，空翠杂朝霞。
和圣俞感李花
欧阳修（宋代）

昨日摘花初见桃，今日摘花还见李。晴风暖日苦相催，春物所馀知有几。

中年多病壮心衰，对酒思归未得归。不及墙根花与草，春来随处自芳菲。
题王才臣南山隐居六咏·竹亭
杨万里（宋代）

春亦只如是，冬亦只如是。
别有一清风，请君参此味。
圣政更新诏书正告讦之罪因得小诗十首
韩元吉（宋代）

荆棘谁令满路栽，雷州司户却生回。
独怜阳陆真天命，不见承平公道开。
邯郸梦和屈北雄原韵 其二
戴亨（清代）

灵黍何须问大还，热心顿冷即神仙。群生苦恋浮尘梦，一枕谁空欲海缘。

久弃名场閒养药，未应云路禁骖鸾。追寻往事邯郸道，陵壑苍茫绕夕烟。
横吹曲辞。出塞
沈佺期（唐代）

十年通大漠，万里出长平。寒日生戈剑，阴云摇旆旌。

饥乌啼旧垒，疲马恋空城。辛苦皋兰北，胡霜损汉兵。
次韵钱逊叔清江图后二首 其一
吕本中（宋代）

公但一室坚坐，我方万里生还。共作十年清梦，同寻五岭名山。
答罗野乞米
释善珍（宋代）

山房岁晚冷如冰，欲访卢仝病未能。
莫怪邻僧无米送，无人送米与邻僧。
残句：床头只有黄州印
王禹偁（宋代）

床头只有黄州印，监里看成白发翁。
寿潘邑侯
吴捷（明代）

太平天子重循良，花发宁阳满县香。春值三分桃渐熟，萱当两县日初长。

丹砂无事求勾漏，白鹿原来出豫章。端拟寿民还寿国，伫看飞舄入朝堂。
会稽山
张伯玉（宋代）

稽山何崔嵬，奠此东南区。
群山状趋附，万壑流萦纡。
畴昔大禹来，简计天下书。
诸侯率麏至，万玉争凫趋。
防风独强梁。后至行趦趄。
天威不可舍，改骨盈高车。
至今憔悴烟，惨澹藏封隅。
遂令百世后，尊王无异图。
乃知圣人心，赏罚尽贻谟。
四月二十九日作
陆游（宋代）

假馆犹三日，还家甫四旬。
昏眸云雾隔，衰鬓雪霜新。
尊酒虽慵近，囊诗却未贫。
但愁门有客，流汗强冠巾。
临江仙（明日与客复登台，再用前韵。）
叶梦得（宋代）

一醉三年那易得，应须大白同浮。已知绝景是吾州。姮娥仍有意，更肯为人留。

万籁无声遥夜永，人间未识高秋。从来我客尽风流。故知怜老子，尤胜在南楼。
答南都致太傅相公
文彦博（宋代）

雪苑挥毫寄雪宫，丘门褒宠过华虫。希声远夺霜钟韵，妙墨高踰禊帖工。

辱韵颇惭才陋薄，玩辞弥见意勤隆。西南跂望安昌馆，何日陪随似戴崇。
集句 其二十
闻人祥正（宋代）

帝宫三五戏春台，玉漏铜壶且莫催。百辟九霄环帝座，六鳌海上驾山来。
次韵君用寄茶
方岳（宋代）

茅舍生苔费梦思，竹炉烹雪复何时。
北山怕有移文在，谨勿便令猿鹤知。
寄三城王宣徽二首
邵雍（宋代）

林下居虽陋，花前饮却频。
世间无事乐，都恐属闲人。
和和承制见赠
邵雍（宋代）

自度无能处世间，经冬经夏掩柴关。
青云路稳无功上，翠竹丛柴有分闲。
犹许艳花酬素志，更将佳酒发酡颜。
年来老态非常甚，长惧英才未易攀。
闻赤松舒道士下世
贯休（唐代）

地变贤人丧，疮痍不可观。一闻消息苦，千种破除难。

阴骘那虚掷，深山近始安。玄关评兔角，玉器琢鸡冠。

傲野高难狎，融怡美不殚。冀迎新渥泽，遽逐逝波澜。

蜕壳埋金隧，飞精驾锦鸾。倾摧千仞壁，枯歇一株兰。

仙庙诗虽继，苔墙篆必鞔。烟霞成片黯，松桂著行乾。

影拄溪流咽，堂扃隙月寒。寂寥遗药犬，缥缈想琼竿。

伊昔相寻远，留连几尽欢。论诗花作席，炙菌叶为盘。

彭伉心相似，承祯趣一般。琴弹溪月侧，棋次砌云残。

倏忽成千古，飘零见百端。荆囊春浩浩，吴越浪漫漫。

已矣红霞子，空留白石坛。无弦亦须绝，回首一长叹。
书吕诚夫进士金环诗后为萨达道同年赠
林弼（明代）

皇帝二十载，盗起东南隅。蘖芽既不剪，滋蔓遂难图。

荆吴虎兕逸，闽粤狐鼠呼。萨君济时彦，昂昂千里驹。

誓为国讨贼，愧死偷全躯。投彼三寸管，执此丈二殳。

辕门上筹策，幕府参谋谟。孤军悬深入，杀气塞盗区。

外无蚍蚁援，势失事已殊。攒肤交逆刃，十死复九苏。

从容就绁缚，谈笑视刀玞。酷刑曾未施，晼晚日已晡。

夜深忽作梦，玄甲神丈夫。示以金环兆，惊寤悲喜俱。

神骥忽解絷，文雉初脱罦。山空霜月寒，凛焉骇狂奴。

迷途若或指，独行若或徒。始知忠义士，实藉神明扶。

生还偶得遂，壮节终不渝。反侧赖安奠，强梗随诛锄。

吕侯好奇者，作歌为扬揄。愿持献天子，载剖旌功符。
张公洞
马治（明代）

张公古仙伯，不乐云间游。
骑骡穴山腹，洞天开清秋。
空青凝丹室，积翠结石楼。
玉女跪而化，银浆冷不流。
芝田水精盐，华屋珊瑚钩。
神界杳莫测，鬼工信难侔。
势轻壶公壶，量狭禹九州。
绕出具区底，仰出昆仑丘。
烟然一束缊，吾欲穷其幽。
卧病感春寄鲁望
皮日休（唐代）

乌皮几上困腾腾，玉柄清羸愧不能。昨夜眠时稀似鹤，

今朝餐数减于僧。药销美禄应夭折，医过芳辰定鬼憎。

任是雨多游未得，也须收在探花朋。
农舍
陆游（宋代）

万钱近县买黄犊，襏襫行当东作时。
堪笑江东王谢辈，唾壼尘尾事儿嬉。
蝶恋花·城上斜阳依碧树
庄棫（清代）

城上斜阳依碧树。门外斑骓，见了还相顾。玉勒珠鞭何处住？回头不觉天将暮。
风里馀花都散去。不省分开，何日能重遇？凝睇窥君君莫误，几多心事从君诉。
和司令洪文咏梅花两绝句
程公许（宋代）

旧游无处问芳华，身似禅僧处处家。
聊共梅花娱岁晚，又催元日颂椒花。
雍丘驿作
孔平仲（宋代）

京尘漠漠稍侵衣，秣马雍丘日未西。驿舍萧然无与语，远墙閒觅故人题。
首夏三首
白玉蟾（宋代）

懒中倍觉我神清，烦恼如今叶似轻。
青士庭前销昼暑，苍官枕上送秋声。
议开水沙连番界杂作六首
石福作（清代）

埔里彰化东，从古无人至。维嘉庆末年，人民辟渐炽。

川原灵秀开，郁勃不可闭。式廓惟日增，蹙缩实非计。

当听民开筑，疆理以时议。舆论如可采，愿君少留意。
送赵敏卿
王庭圭（宋代）

翩翩公子天麒麟，目光点漆倾坐人。万里肯来寻逐客，夜夜读书喧四邻。

君今先渡潇湘水，我亦东归聊复尔。明朝敕放巫山阳，拄杖行穿赤泥尾。
答长安崔少府叔封游终南翠微寺太宗皇帝金沙泉见寄
李白（唐代）

河伯见海若，傲然夸秋水。小物昧远图，宁知通方士。

多君紫霄昧，独往苍山里。地古寒云深，岩高长风起。

初登翠微岭，复憩金沙泉。践苔朝霜滑，弄波夕月圆。

饮彼石下流，结萝宿溪烟。鼎湖梦渌水，龙驾空茫然。

早行子午关，却登山路远。拂琴听霜猿，灭烛乃星饭。

人烟无明异，鸟道绝往返。攀崖倒青天，下视白日晚。

既过石门隐，还唱石潭歌。涉雪搴紫芳，濯缨想清波。

此人不可见，此地君自过。为余谢风泉，其如幽昧何。
过柳州
戴叔伦（唐代）

地尽江南戍，山分桂北林。火云三月合，石路九疑深。

暗谷随风过，危桥共鸟寻。羁魂愁似绝，不复待猿吟。
芭蕉三首
杨万里（宋代）

骨相玲珑透八窗，花头倒挂紫荷香。
绕身无数青罗扇，风不来时也不凉。
樵夫词
朱景素（清代）

白云堆里捡青槐，惯入深林鸟不猜。
无意带将花数朵，竟挑蝴蝶下山来。
送徐仓用后村韵 其一
林希逸（宋代）

君王玉节选非轻，远部何如乡部荣。得志可酬公学问，用人如此世清明。

名犹高似南州士，性本刚于东海生。振廪岂应烦此老，论思便合向西清。
荷池
晁公武（宋代）

平池积潦涨轻痕，宛若扁舟系水滨。
断岸才盈六七尺，低蓬恰受两三人。
巡檐悦目蒲莲秀，隐几忘机雁鹜驯。
坐阅江湖好风景，不愁涛濑阔无津。
送高炳如粹天台
喻良能（宋代）

高侯吾所畏，学问觑壶奥。
秋水莹精神，春华丽词藻。
三馆朅来游，两鬓青未皓。
何心玩岁月，刻意事探讨。
二志既崇成，八书可偕考。
乌台伫风采，纶闱须典诰。
引疾遽有祈，勇退一何早。
丹丘非大名，泥轼仅小好。
会看有诏追，岂必俟身到。
行矣即轻安，恺悌神所劳。
依韵奉和永叔感兴五首
梅尧臣（宋代）

勿惊年齿迟，勿叹时节晚。
寒松翳林麓，射干生陇坂。
野蓬随飘飘，秋实缀纂纂。
万物更盛衰，有益必有损。
损益皆自然，曷增凫胫短。
人为智虑役，白发安得免。
利泽欲及时，唯恐不行远。
後世岂皆愚，计校徒勉勉。
醉花阴（生日）
王之望（宋代）

弧门此日犹能记。叹居诸难系。弹指片声中，不觉流年，五十还弹二。

儿童寿酒邀翁醉。笑欣欣相戏。休画老人星，白发苍髯，怎解如翁似。
夜坐感事
沈与求（宋代）

沈沈夜气归，虚堂闭深寂。孤灯灺馀花，寒霤韵残滴。

酝酿万斛愁，感槩一人敌。何当弃短檠，阴山叱鸣镝。
正月二日游慈云为龄叟作
陈著（宋代）

丹霞前，慈云顶，
两壁相看苍铁冷。春风秋月一逢迎，
菜碗茶瓯拍香鼎。有时话到有处无，
有时瞑到入禅定。本来僧俗不相干，
气味投时堪隽永。九年卓锡兴百废，
谁与挽之欲去猛。我年今已七十六，
师五十二亦多病。人生契合是因缘，
临老相分重凄哽。东湖水宽万顷烟，
风波簸弄羲娥影。西山有寺古佛境，
啼鸟落花云水静。师亦两下如何领。
畎亩十首 其三
王十朋（宋代）

读书不知道，言语徒自工。求道匪云远，近在义命中。

吾儒有仲尼，道德无比崇。传参十八章，入道知其宗。

后学昧极致，徒知授儿童。孰识孝与弟，理与神明通。

为臣不知此，事上焉能忠。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其六
李孙宸（明代）

望月捲珠帘，窗风灭银烛。一榻下陈蕃，千秋见鲍叔。
留别吴蕊仙
性道人（清代）

一身飘泊御风游，岭上閒云水上鸥。锦字怕随江雁断，诗魂还逐晓莺流。

野塘孤棹黄花晚，香谷寒窗杂树秋。只恐重来仙路迥，烟迷露阻武陵舟。
阆中作二首 其一
陆游（宋代）

残年作客遍天涯，下马长亭便似家。三叠凄凉渭城曲，数枝闲似阆中花。

襞笺授管相逢晚，理鬓熏衣一笑哗。俱是邯郸枕中梦，坠鞭不用忆京华。
经无锡县醉后吟
赵嘏（唐代）

客过无名姓，扁舟系柳阴。穷秋南国泪，残日故乡心。

京洛衣尘在，江湖酒病深。何须觅陶令，乘醉自横琴。
次韵柳子玉郎中见寄
苏辙（宋代）

新年始是识君初，顾我尘埃正满裾。
谈辩不容朝夕听，情亲空满往还书。
久闻笔阵无前敌，更拟诗坛托后车。
待得入城应少暇，相从有约定何如。
远征归
王建（唐代）

万里发辽阳，处处问家乡。回车不淹辙，雨雪满衣裳。

行见日月疾，坐思道路长。但令不征戍，暗镜生重光。
元宵宴集既白藩君园亭隔池观灯偶成
饶相（明代）

江城雨后作春寒，宴赏梁园夜未阑。妙曲喜从花外听，彩灯遥隔水边看。

王孙佳技千般巧，客子相过一笑难。况复陈思多好句，不妨秉烛耸奇观。
移榻
崔岱齐（清代）

移榻中庭趁晚凉，微风轻送野花香。萧然高卧浑忘暑，多少流萤绕画廊。
立秋前数日再采菡萏插净瓶续华留艳
郭之奇（明代）

将秋思荷满，恐招凉露侵。远艳劳幽梦，微芬与细寻。

采赠人何往，风流美至今。取助凄清室，如兰即此心。

并蒂宜偕处，同苔岂异岑。尔神真我契，携手共窗阴。
田家杂兴
秦约（明代）

猗猗鲁桑条，籊々湘竹竿。
并舍掩映之，客来相与看。
薄暮墟囿中，清宴有遗欢。
弋凫未用罝，烹鲤且登柈。
灵河素魄流，斗柄长阑干。
明朝还醉醒，毋辞共盘桓。¤
诉衷情·送春
万俟咏（宋代）

一鞭清晓喜还家。宿醉困流霞。夜来小雨新霁，双燕舞风斜。
山不尽，水无涯。望中赊。送春滋味，念远情怀，分付杨花。
王岩老携诗见访诗未究
王庭圭（宋代）

扣门有客怀珠玉，被褐长吟坐晚晖。雪打窗扉忽惊起，还将破帽盖头归。
十月六日与客游金山乾明宣塔戒坛弥勒舍利广教七山寺三首 其一
刘摰（宋代）

水落溪桥霜未寒，冈林平浅是西山。路穿峭茜青葱底，寺在崎岖屈曲间。
又一章十二句用臧德次禅老□
何诚孺（宋代）

□名□事取齐云，挺特孤高似法身。永镇洞天□□□，直□画栋□神□。

□□易见千般态，□□□留一点尘。衲帔□须□□□，□□□□□□□。

□□□道□□得，□□□□□□□。□□□□□□□，□□□□□□□。
布袋赞
释师范（宋代）

谁管你地，谁管你天。
放下布袋，打一觉眠。
若论当来补处，驴年更待驴年。
偶作
姜特立（宋代）

酒力欺人老，花容笑客衰。
自怜花与酒，终是不相宜。
题丽句亭
葛绍体（宋代）

王谢风流盟未寒，枝藤杯酒翠微间。松花半落春山暮，云满一溪春水闲。
题十八学士图
陆游（宋代）

隋日昏曀东南倾，雷塘风吹草木腥。
平时但忌黑色儿，不知乃有虯须生。
晋阳龙飞云滃滃，关洛万里即日平。
东征归来脱金甲，天策开府延豪英。
琴书闲暇永清昼，簪履光彩明华星。
高参伊吕列佐命，下者才气犹峥嵘。
但余一恨到千载，高阳缪公来窜名。
老奸得志国几丧，李氏诛徙连孤婴。
向令亟念履霜戒，危乱安得存勾萌。
众贤一佞祸尚尔，掩卷涕泪临风横。
明月斜 夜坐
董元恺（清代）

篆烟红，泪花绿。银汉迢迢堕入怀，黄河万里响心曲。
鹧鸪天
李晏（金朝）

苒苒萋萋雨后村。芳尘不到五侯门。曾随晓泪撩诗思，又向春风入烧痕。

春去后，忆王孙。啼红南浦记芳温。夕阳楼外连天远，乞与骚人怨楚魂。
杂诗十首 其五
张协（魏晋）

昔我资章甫，聊以适诸越。行行入幽荒，瓯骆从祝发。

穷年非所入，此货将安设。瓴甋夸玙璠，鱼目笑明月。

不见郢中歌，能否居然别。阳春无和者，巴人皆下节。

流俗多昏迷，此理谁能察。
妇女之孝二十首·宣文君
林同（宋代）

难把父书读，只因手泽存。
遗方汝可受，忍使世无闻。
杜鹃花
易士达（宋代）

轻剪梢头薄薄罗，子规湔血恨难磨。
园林莫道香飞尽，嫩绿枝头不用多。
借居湖上
赵师秀（宋代）

出仕归来贫似旧，借园偶近画桥居。
纵观不用春携酒，清坐何妨夜读书。
港小只通闲客棹，树低多碍故人车。
向时城里缘尘土，久欲湖边住岁馀。
冬日寄河中杨少尹
马戴（唐代）

黄河岸柳衰，城下渡流澌。
年长从公懒，天寒入府迟。
家山望几遍，魏阙赴何时。
怀古心谁识，应多谒舜祠。
水调歌头·呈汉阳使君
王以宁（宋代）

大别我知友，突兀起西州。十年重见，依旧秀色照清眸。常记鲒碕狂客，邀我登楼雪霁，杖策拥羊裘。山吐月千仞，残夜水明楼。
黄粱梦，未觉枕，几经秋。与君邂逅，相逐飞步碧山头。举酒一觞今古，叹息英雄骨冷，清泪不能收。鹦鹉更谁赋，遗恨满芳州。
金峰积翠
范嵩（明代）

远望高峰好，残晖半照临。山岚晴杳蔼，春树影萧森。

绿䯻烟中见，青屏雨后深。此间有真趣，顿尔息机心。
南溪堰滩
杨万里（宋代）

为爱溪流箭样湍，戏抛乱石障清澜。
忽如亚父撞玉斗，又似仲尼鸣象环。
整北移南教尽怒，从朝至午不知还。
便饶灩澦三巴峡，也当龙门八节滩。
夏初临 其二 婺州郡圃
曹冠（宋代）

水榭风台，竹轩梅径，双溪新创名园。极目遐观，碧岑敛散瑶烟。

柳塘风皱清涟。烂红云、花岛争妍。艳妆佳丽，相携笑歌，学弄秋千。

遨头多暇，命友寻芳，赏心行乐，物态熙然。偎香拾翠，雅宜飞盖联翩。

满劝金船。任玉山、频醉花前。且留连，赏月画阑，拟斗婵娟。
宿旅舍题壁
冯翁（明代）

夜梦何奇特，龙飞天汉津。
朝横沧海曲，夕过滇池滨。
光雯皆五色，蜿蜒无损鳞。
渊田变化间，张主藉高旻。
蜀中峨眉亭诗一个忠臣九族殃，全身远害亦天常。
夷齐死后君臣薄，力为君王固首阳。
赠卢大夫将军
姚合（唐代）

将军身在城，讵得虏尘清。酿酒邀闲客，吟诗直禁营。

苍鹰春不下，战马夜空鸣。碣石应无业，皇州独有名。

上山嫌髀重，拔剑叹衣生。公议今如此，登坛到即行。
秋兴
陆游（宋代）

樵客高僧两断蓬，偶同烟搒泛秋风。
栖贤雪夜匆匆别，岂意相逢在剡中。
偕王道观雪中联句 其三
黄裳（宋代）

思见怜初洒，忧消喜渐堆。惜明聊自拟，惊密偶同欸。
题钓台
俞成（宋代）

千古英风想子陵，钓台缘此几人登。
谁知避讳更严氏，滩与州名总误称。
天辅归休再用前韵并其弟属子勉所和诗见寄再
李复（宋代）

西北秋风动碧云，经年忽忽惨离群。
去辞北阙投新绶，归老东山缀旧文。
诗遇惠连须长价，书从阿买可张军。
平生胜理思悬解，糟粕徒观愧运斤。
和子瞻监试举人
苏辙（宋代）

登科岁云徂，旧学日将落。
外遭饥寒侵，内苦忧患铄。
传家足坟史，遗说本精约。
群言久纷荡，开卷每惊矍。
居官忝庠序，授业止干龠。
朝廷发新令，长短弃前彟。
缘饰小学家，睥睨前王作。
声形一分解，道义因附托。
安行厌衢路，强挽就縻缚。
纵横施口鼻，烂熳涂丹垩。
强辩忽横流，漂荡终安泊。
忆惟法初传，欲讲面先怍。
新科劝多士，従者尽高爵。
徘徊始未信，炫诱终难却。
嗟哉守愚钝，几不被讥谑。
独醒惭餔糟，未信耻轻诺。
敢言折锋芒，但自保城郭。
有司顾未知，选试谬西洛。
群儒谁号令，新语竞投削。
虽云心所安，恐异时量度。
诡遇便巧射，晚嫁由拙妁。
谁能力春耕，忍饥待秋获。
闻兄职在监，考较笔仍阁。
缩手看傍人，此意殊未恶。
入狱第一百一
文天祥（宋代）

行行见羁束，斯人独憔悴。
欲觉闻晨钟，青灯死分翳。
颂古一百则
释正觉（宋代）

豁落亡依，高闲不羁，
家邦平贴到人稀。些些力量分阶级，
荡荡身心绝是非。是非绝，
介立大方无轨辙。
元日迎宫詹召命出驿见杨柳有感
黄佐（明代）

元日迎君召，恩光与岁新。即看杨柳色，同遇太平春。

白日明长道，轻烟净素尘。汉廷思羽翼，园绮乐称臣。
过花溪宿葆光居
祝哲（清代）

路僻天寒可耐寻，羡君处所宛山林。溪回风雨舟难稳，夜聚亲朋酒易深。

老屋岿然思旧业，流光驶甚抱衰心。牡丹幸获根株在，还望春来绕砌吟。
虞万州生日
魏了翁（宋代）

沧江深处汲难浑，世味浓枯不见痕。
竹影移枰风澹荡，芰荷摇艇月黄昏。
坎离合处灵根峙，剥复机中硕果存。
门地人才如许秀，可能投老钓鱼村。
山友辞 拖白练
王质（宋代）

拖白练，拖白练，苍翠阴中玉一片。翻枝倒叶露微茫，风动树鸣忽不见。

穿向北，穿向南，山藤野蔓何能缠。呜呼此友兮可解颜，溪山缭绕多林峦。
喜晴
赵文（宋代）

行行复行行，晴日端可爱。
全胜墙隈老，僅得暖肩背。
欣欣田间麦，亦与人意会。
乃知天地间，生意浩如海。
明堂大飨庆成奏御
宋庠（宋代）

盛节严周配，宏模轶汉仪。
还因大庭敞，就展合宫祠。
揆序乘霜签，涓辰袭宝龟。
重檐开窈窱，缀牖列参差。
苍邸尊圆覆，嘉牲接厚祇。
五精均帝飨，三圣侑灵嬉。
备物先昭德，长言各奏诗。
美光浮羽戚，休气冒尊彝。
虚次天弥健，还衡斗辄随。
礼成无坠典，神醉答繁釐。
解作初占雨，恩浓遂浃肌。
欢心偕岳抃，赦驿与星驰。
载瑞催麟笔，包锋促虎皮。
具臣何以报，拜首百工熙。
于潜令刁同年野翁亭
苏轼（宋代）

山翁不出山，溪翁长在溪。
（前二令作二翁亭。
）不如野翁来往溪山间，上友麋鹿下凫鹥，问翁何所乐，三年不去烦推挤。
翁言此间亦有乐，非丝非竹非蛾眉。
山人醉后铁冠落，溪女笑时银栉低。
我来观政问风谣，皆云吠犬足生氂。
但恐此翁一旦舍此去，长使山人索寞溪女啼。
（天目山唐道士常冠铁冠，于潜妇女皆插大银栉，长尺许，谓之蓬沓。
）
频醉
方回（元代）

红尘谪堕侍晨仙，屈指明年六十年。
身后不营埋骨地，春来频醉赏花天。
屡闻汉相诛东市，深羡周农服下田。
烜赫岂如常寂静，山中幸有酒如泉。
蝶恋花（用宜笑之语作）
赵师侠（宋代）

解语花枝娇朵朵。不为伤春，爱把眉峰锁。宜笑精神偏一个。微涡媚靥樱桃破。
先自腰肢常袅娜。更被新来，酒饮频过火。茶饭不忺犹自可。脸儿瘦得些娘大。
丙子岁三月十有二日游嵩山宿峻极中院时天气
李廌（宋代）

舍鞅陟层巘，老步独多叹。
笑谈谷传响，松声递萧散。
欲寻草堂池，土室无僧赞。
荷兰国进千里马歌
叶舒崇（清代）

皇帝御宇之六载，负扆致政归彤墀。大开明堂治六服，万国会同车马驰。

海波不扬通远道，纷纷重译来京畿。九州之外荷兰国，人物窈停言兜离。

一朝稽颡表忱悃，骅骝作贡称珍奇。雄姿逸态世罕有，奔腾千里犹嫌迟。

骄嘶自许邀宠眷，不惮跋涉经险巇。牵来独立玉阶下，遂令凡马皆惊疑。

姬王讵必重八骏，汉帝安用遣贰师。那知至尊方偃武，端拱南面垂裳衣。

诏谓圉人归厩下，予以衔勒聊鞿羁。鸾旗在前属车后，朕乘此马将安之？

圣朝岂复畜奇兽，留兹用慰遐方思。
咏练川
王子昭（宋代）

吴淞江上流来水，鸭绿粼粼漾清泚。
东风无力蔼清光，一片縠清吹不起。
夜来雨涨三尺深，鵁鶄鸂鶒争浮沉。
芹芽迸土抽白玉，柳线拂浪摇青金。
锦袍先生乘一舸，此处恍然天上坐。
閒听渔郎唱棹歌，遥指奇峰三四朵。
堤旁有人新结庐，轩窗瞰水宜幽居。
村童唤渡去沽酒，野叟就船来买鱼。
风清月淡堪娱乐，笑掬沧浪缨可濯。
何须寻访武陵溪，不必思吞云梦泽。
下流香水正迟迟，草边得句何新奇。
地灵人杰萃斯景，尚传灵运严维诗。
桃花浪暖鱼游处，三十六鳞欲飞举。
有龙若向此中蟠，早为苍行作霖雨。
琴中宫调辞
晁补之（宋代）

神仙神仙何处，青山里，
白云际，不似人间世。
源上正碧桃春，清溪乍逢人。
住无因，忆红尘，出洞花纷纷。
答外
龙辅（宋代）

君信问平安，闺中差可欢。
竹佳连露倚，云好下阶看。
游黄仙洞坐磐石上观瀑布
黄乔松（清代）

飞出悬崖端，走入深树罅。飞崖走树两无定，旋看天外神龙挂。

我初遇之叹奇绝，眼前有景写不出。霜痕陡划殷红缺，烟光横界空青截。

奔腾趋下成激湍，激湍撞石石欲裂。非徒绘影兼绘声，顿令石破天亦惊。

风风雨雨时离合，瞰涧松篁远周匝。隔断松篁只有云，神龙出没谁能分。

神仙本是吾家事，绀宇璚宫一天地。空山葱郁云常住，定有仙人相笑语，何不骑龙且归去。
三月十二日晚雨因取渊明诗微雨洗高林清飚矫
滕岑（宋代）

风吹飞絮乱，日照游丝高。
晴景方可爱，暮雨忽潇潇。
老人蚤睡眠，梦觉鸡戒朝。
檐声鸣阶除，云气冒山椒。
陈安行舍人阁学挽词三首 其三
杨万里（宋代）

我昔游璧水，公时宿石渠。重来十钻火，两省共周庐。

小语趋丹陛，嘉招煮雪蔬。破心搜诔些，泪落不能书。
和谭德称送牡丹
陆游（宋代）

吾生何拙亦何工，忧患如山一笑空。
犹有余情被花恼，醉搔华发倚屏风。
为宋洛云寄林大合
林章（明代）

春江拾翠日徘徊，留枕曾怜子建才。
不信多情归赋后，更无一梦此中来。
圮上有怀张子房
谢肃（明代）

沂泗东悠悠，踟蹰立圮上。固无黄石期，留侯讵能忘。

留侯本韩黄，五叶为辅相。国亡思报秦，购士椎慱浪。

力政虽不毙，意气亦雄壮。歘来蛰龙蛇，举世莫知乡。

授书何怪奇，任侠诚倜党。少年日以聚，誓𣣔取金镜。

邂逅隆准公，啸咜役诸将。关中奄席卷，汉业知已创。

归还佐横阳，以韩兴霸王。惜㦲成见杀，此意徒慨慷。

方复从汉王，灭羽垓下帐。平生韩两仇，反手咸扫荡。

深衷实在斯，宠禄非所望。遂挟松子游，高风邈难伉。

余生千载下，结想常入梦。其貌若美黄，伟略不可尚。
游西湖天竺书所见成五绝句 其三
刘才邵（宋代）

寒泉秋菊水仙堂，华竟无人荐晚香。赖有新诗伴冰蕊，犯寒欺雪斗宫妆。
得道阳
王哲（金朝）

四月朱明和气清。心花七宝愈分明。教你会时独自语，请公休慕百禽声。

火焰纤长渐渐生。从兹万木得嘉名。十干位中吾独走，五行宫里我先行。
安西行寄王方伯
裴景福（清代）

天山如龙游平川，送我东行路三千。
我行百里一食宿，左右出没相周旋。
我到安西不见山，问山已入玉门关。
人行欲住山不住，以鳖追马焉能前。
大黄亘天接祁连，终南太华纷联翩。
望尘不及仰复羡，云车风马真神仙。
我行踟躇不得前，牵来天驷金鞍鞯。
朝发流沙逾月窟，暮宿饮水黄河边。
更驾飞车入东海，群仙招手蓬莱巅。
登高回首望西极，落日未落生苍烟。
美人娟娟立云表，梦魂不到空潸然。